80. ΑΠΟΦΑΣΙΣ ΥΠΟΥΡΓΟΥ ΔΗΜΟΣΙΩΝ ΕΡΓΩΝ Αριθ. 38202 της 6/14 Δεκ. 1977 (ΦΕΚ Δ' 536) Περί λεπτομερειών για την εφαρμογήν του άρθρ. 3 του Νόμ. 622/1977 (ΦΕΚ 171 Α'). Έχοντας υπόψη: 1)Τη διάταξη του άρθρ. 3 του Νόμ. 622/1977 «περί εισπράξεως υπό του Δημοσίου Ταμείου των δια την έκδοσιν οικοδομικών αδειών καταβαλλομένων φόρων, τελών, εισφορών και κρατήσεων και ρυθμίσεως συναφών θεμάτων». 2)Τις διατάξεις του άρθρ. 4 του Ν.Δ. 3879/1958 «περί συμπληρώσεως των περί σχεδίων πόλεων διατάξεων, καθορισμού συνθέσεως του Συμβουλίου Οικισμού και παρατάσεως της ισχύος του άρθρ. 3 του Νόμ. 2364/1953». 3)Τις διατάξεις του Νόμ. 478/1976 «περί παρατάσεως της ισχύος της παρ. 3 του άρθρ. 2 του ΚΗ Ψηφίσματος» αποφασίζουμε: Καθορίζουμε τις ακόλουθες λεπτομέρειες σε θέματα που αναφέρονται στην εφαρμογή του άρθρ. 3 του Νόμ. 622/1977. 1.Η κράτηση του ΚΗ/1974 Ψηφίσματος, όπως αυτή ορίζεται στην παρ. 3 του άρθρ. 4 του Ν.Δ. 3879/1958 και με το άρθρ. 3 του Νόμ. 622/1977 επιβάλλεται και επί οικοδομών ανεγειρομένων εντός ή εκτός των σχεδίων πόλεων, οικισμών και χωριών του Κράτους ανεξάρτητα με τον πληθυσμό τους, αναφέρεται σε οικοδομικές εργασίες γενικά, όπως ανέγερση νέων οικοδομών, προσθήκες, κατεδαφίσεις, εκσκαφές, επισκευές, διαρρυθμίσεις κ.λ.π. όταν ζητείται από τις αρμόδιες αρχές η έκδοση της σχετικής αδείας. 2.Οι εξαιρέσεις βάσει του ίδιου του άρθρ. 3 του Νόμ. 622/1977 από την κράτηση του ΚΗ/1947 Ψηφίσματος που αφορούν στην απαλλαγή των αδειών που προορίζονται για μόνιμη κατοικία των εγκατεστημένων μόνιμα σε περιοχές πληθυσμού κάτω των 5.000 κατοίκων, αναφέρονται στη μια κατοικία και όχι στην περίπτωση που κατασκευάζονται περισσότερες από τη μία κατοικία από τον ίδιο ιδιοκτήτη ή στην περίπτωση ανεγέρσεως ειδικών κτιρίων όπως γραφεία, καταστήματα, αποθήκες κ.α. Επίσης η εξαίρεση από την κράτηση του ΚΗ/1947 Ψηφίσματος βοηθητικών αγροτικών χώρων όγκου μέχρι 1.000 κ.μ. αφορά την απαλλαγή των αδειών που ζητούνται από πρόσωπα συναφών επαγγελμάτων και για μια φορά μόνο για το ίδιο πρόσωπο. Δεν υπάγονται στις ανωτέρω εξαιρέσεις οι περιοχές του Νομού Αττικής και του τέως Δήμου θεσσαλονίκης που η κράτηση του ΚΗ' Ψηφίσματος επιβάλλεται σε όλες τις οικοδομές ανεξάρτητα πληθυσμού (Ν.Δ. 3879/1958). 3.Για την πιστοποίηση των αξιουμένων από τον νόμο προϋποθέσεων ότι ο ενδιαφερόμενος α)είναι μόνιμος κάτοικος της Κοινότητος ή του Δήμου όπου το κτίσμα και β)είναι αγρότης ή κτηνοτρόφος, απαιτείται οι ενδιαφερόμενοι να προσκομίζουν σχετική βεβαίωση του οικείου Προέδρου Κοινότητας ή Δημάρχου. 4.Εκτός των απαλλασσομένων μόνο σύμφωνα με το άρθρ. 3 του Νόμ. 622/1977 αδειών που προορίζονται α)για μόνιμη κατοικία των μόνιμα εγκατεστημένων σε περιοχές πληθυσμού κάτω των 5.000 κατοίκων ή για βοηθητικούς αγροτικούς χώρους όγκου μέχρι 1.000 μ.κ. ή για αποθήκες γεωργικών συνεταιρισμών και β)για ανέγερση οικοδομών σε σεισμόπληκτες ή εν γένει θεομηνιόπληκτες περιοχές βάσει ειδικών στεγαστικών προγραμμάτων, εξακολουθούν να ισχύουν τυχόν προβλεπόμενες από ειδικές Διατάξεις απαλλαγές της Κρατήσεως (π.χ. Δήμοι, Κοινότητες, Δημόσιοι Υπάλληλοι κ.λ.π.). Η απόφαση αυτή να δημοσιευθεί στην Εφημερίδα της Κυβερνήσεως. 